**Մշակույթը զարգացած ավատատիրության շրջանում**: Արաբների քաղաքական գերիշխանության ժամանակաշրջանում հայ ժողովրդի նյութական և հոգևոր մշակույթի զարգացումը դանդաղել էր, խիստ նվազել էին առաջրնթացի հնարավորությունները: Հայոց պետականության վերականգնումը, Բագրատունիների գլխավորությամբ անկախ թագավորության կերտումը, ավատատիրական քաղաքների աոաջացումը, երկրի ընդհանուր տնտեսական վերելքն ու առաջադիմությունը, առնչությունների սերտացումը հարևան երկրների հետ նախադրյալներ ստեղծեցին կրթական գործի, գիտության, գրականության և արվեստի վերելքի համար: Ճիշտ է, սելջուկ-թուրքերի ու մոնղոլների արշավանքները և Հայաստանի տնտեսական կյանքում սկիզբ առած անկման երևույթները մեծապես խոչընդոտեցին հայ մշակույթի հետագա առաջընթացը, բայց ի վիճակի չէին կանգնեցնելու այն: Զաքարյան իշխանների գլխավորությամբ հայկական տարածքների ազատագրումը և տնտեսական կյանքի վերընձյուղումը նոր վերելք աոաջ բերեցին մշակույթի զարգացման ասպարեզում: Ինքնատիպ մշակութային կյանքով էր ապրում Կիլիկյան Հայաստանը, որի աոնչությունները չափազանց սերտ էին թե' բուն Հայաստանի, թե' Բյուզանդիայի, արևմտաեվրոպական երկրների ու մերձավորարևելյան տարածաշրջանի մահմեդական քաղաքական կազմավորումների հետ:

Պատմաշրջանի հայ մատենագրության և մշակույթի մյուս բնագավառների կայուն վերելքի հիմքը **կրթական գործի** զարգացումն էր:

Տարրական կրթություն երեխաները ստանում էին հասարակական կամ մասնավոր բնույթի դպրոցներում, որտեղ ուսուցումը տևում էր շուրջ երեք տարի: Նախնական կրթություն ստացածները հետագա ուսումնառությունը շարունակում էին բարձր տիպի ուսումնական հաստատություններում՝ վարդապետարաններում: Կրթագիտական հռչակավոր կենտրոններ էին Անիի, Արդինայի, Կարսի, Հաղպատի, Սանահինի, Կեչառիսի, Այրիվանքի, Նարեկա վանքի, Մշո Ս. Կարապետի վարդապետարանները: 1280-ական թվականներից գործում էր Գլաձորի համալսարանը, որի նշանավոր ուսուցչապետներից էին Ներսես Մշեցին և Եսայի Նշեցին: Գլաձորի ավանդույթները շարունակեց Տաթևի համալսարանը, որը մեծ հռչակ ձեռք բերեց Հովհան Որոտնեցու և Գրիգոր Տաթևացու արդյունավետ գործունեության շնորհիվ:

**Ակներև հաջողությունների հասավ գիտությունը, մասնավորապես**՝ **պատմագրությունը**: Հայ պատմիչները հենվում էին հայ դասական պատմագրության, հատկապես Մովսես Խորենացու մշակած սկզբունքների և ստեղծագործական եղանակների վրա: Քաղաքական իրողություններր՝ Բագրատունյաց կենտրոնական թագավորության և տեղական իշխանությունների ու թագավորությունների համատեղ գոյությունը, պատճառ դարձան պատմագիտության զարգացման մեջ երկու գլխավոր ուղղությունների հանդես գալու համար: Առաջինը պաշտպանում էր երկրի միասնության գաղափարը և ձգտում էր միաբանություն հաստատել իշխանների ու թագավորների միջև: Երկրորդ ուղղությունը ներկայացնող պատմիչները փորձում էին հիմնավորել ու արդարացնել ավատատիրական անջատողականությունը և տեղական թագավորությունների հանդես գալը: Հայ պատմագրության մեջ առանձնացավ նաև երրորդ ուղղությունը, որն իր առջև նպատակ էր դրել ստեղծել «տիեզերական», այսինքն՝ համընդհանուր պատմություն, որ ամփոփ պատկերացում կտար մարդկության ծագման ու զարգացման ընթացքի մասին:

Առաջին ուղղության ներկայացուցիչները ամրապնդում են «Հայոց պատմությունների» ավանդույթը, ընդ որում պահպանվում է նախորդ դարաշրջանում ձևավորված սկզբունքը, պատմիչն իր երկր սկսում է այն ժամանակահատվածից, որտեղ ավարտվել է ավելի վաղ գրված պատմությունը: Հովհաննես Դրասխանակերտցին այս ուղղության պատմիչների շարքում առաջինն է: Նա հիանալի կրթություն է ստացել, եղել է Հայոց կաթողիկոս և այդ պաշտոնը վարել ավելի քան քառորդ դար, ձեռքի տակ ունեցել է հարուստ ու հավաստի նյութեր: Առանձնապես արժեքավոր է նրա «Հայոց պատմության» եզրափակիչ մասը, որտեղ նա հանդես է եկել որպես իրադարձությունների ականատես ու մասնակից (IX ղ. կեսեր-X դարի առաջին քառորդ):

Հայաստանի XI դարի պատմությանն է նվիրել իր աշխատությունը Արիստակես Լաստիվերցին, իսկ Կիրակոս Գանձակեցին շարադրել է երկրի պատմությունր՝ հայոց դարձից մինչև իր օրերր՝ XIII գարի 60-ական թվականներր:

Թովմա Արծրունու «Արծրունյաց տան պատմությունը» աշխատությունը տոհմական պատմություն է՝ Վասպուրականին վերաբերող փաստերով ու մանրամասնություններով հարուստ: X դարի սկզբի անցքերի նկարագրությամբ ավարտվող երկր հետագայում շարունակել է Անանուն Արծրունի պատմիչը:

Ստեփանոս Օրբելյանի «Սիսական նահանգի պատմություն» երկը ևս տեղական թագավորության պատմություն է, բայց նրա նշանակությունը դուրս է գալիս Սյունիքի շրջանակներից: Հայրենի նահանգի պատմությունր հեղինակը շարադրել է ոչ միայն Հայաստանի, այլև ողջ մերձավոր արևելյան տարածաշրջանի եղելությունների անդրադարձումով, ուստի արժեքավոր աղբյուր է նաև հարևան երկրների պատմության տեսանկյունից:

Հայ պատմագրության մեջ պատմական իրականության ընդգրկման շրջանակների ընդարձակման վկայություն էր «Տիեզերական պատմությունների» ավանդույթի ձևավորումը:

Այս երկերի առանցքը, անշուշտ, հայրենի երկրի պատմությունն էր, բայց տարածաշրջանի և այն ժամանակ հայտնի ու բնակեցված աշխարհի իրադարձությունների ընդհանուր համայնապատկերի արտացոլումով: Տիեզերական պատմությունների շարքը սկսվում է XI դարի սկզբին գրի առնված աշխատությամբ, որի հեղինակն է Ստեփանոս Տարոնեցի Ասողիկը: Ընդհանուր պատմության շարադրման երկրորդ փորձր XIII դարում ձեռնարկել է Վարդան Արևելցին:

Հանդես են գալիս նաև նոր բնույթի երկեր՝ ժամանակագրություններ: Այս տիպի պատմական երկերը մեծ ժամանակաշրջան են ընդգրկում, բայց ստուգապատում և հանգամանալից են դառնում հիմնականում այն հատվածներր, որոնք վերաբերում էին հեղինակի ապրած ժամանակաշրջանի դեպքերին և իրադարձություններին: Ուշագրավ է ժամանակագիրների աշխարհագրական լայն ընդգրկումը՝ շրջակա երկրների իրականաթյանն անդրադառնալը: Հայ ժամանակագիրների շարքում առաջնակարգ տեղ են գրավում Մատթեոս Ուռհայեցին, Սամվել Անեցին, Մխիթար Անեցին, Կիլիկյան Հայաստանի քաղաքական ու դիտական կարևոր դեմքերից Սմբատ Գունդստաբլը:

XIII և հետագա դարերում սովորական են դաոնում պատմական իրադարձությունների համառոտ նկարագրություններր՝ մանր ժամանակագրությունները, որոնք ըստ էության տարեգրություններ են: Կարևոր սկզբնաղբյուրներ լինելով հանդերձ՝ դրանք վկայում են Հայաստանում պատմագիտական մտքի վերահաս անկման մասին:

**Զարգացած ավատատիրության պատմաշրջանում արհեստների ու առևտրի վերելքը,** քաղաքային բնակչության դերի բարձրացումը, քաղաքային աշխարհընկալման և մշակույթի հանդես գալը էականորեն ազդեցին հայ **փիլիսոփայության** զարգացման ընթացքի վրա: Քաղաքային տնտեսությունը, արտադրողական ուժերի աճը մեծացնում էին բնական գիտությունների, ճշգրիտ գիտելիքի դերը, ուստի առաջին գծի վրա քաշվեց բնափիլիսոփայական ուղղությունը: Հանքաբանության, աշխարհագրության, կենսաբանության, բժշկագիտության Հիման վրա հետագա զարգացում ապրեց փիլիսոփայական մտքի բնագիտական հոսանքր:

IX-XI դդ. շարունակում էր իր որոշակի ազդեցությունր պահպանել նորպլատոնականությունը, որի խոշորագույն ներկայացուցչի՝ Դավիթ Անհաղթի ժառանգությունը մշտական հետաքրքրության առարկա էր մնում: Հայ հեղինակների շրջանում հեղինակություն էին վայելում նաև Դիոնիսիոս Արեոպագեցու նորպլատոնական գաղափարները, որոնք հայտնի էին Ստեփանոս Սյունեցու թարգմանությունների շնորհիվ: Նորպլատոնական կարևոր գաղափարներից մեկի համաձայն մարդը իր մտավոր ու հոգեկան կարողություններով պետք է ձգտեր նմանվել և մերձենալ Աստծուն, որպեսզի կարողանար ձուլվել նրան: Այս գաղափարի հանճարեղ արտահայտիչը հայ իրականության մեջ **Գրիգոր Նարեկացին** էր (950-1003), որը քրիստոնեական բովանդակությամբ հարստացրեց նորպլատոնական դրույթները: «Մատյան ողբերգության» բարձրարվեստ երկում գերիշխող է գերագույն լարումով Աստծո հետ համաձուլվելու գաղափարը, ուստի նրա հեղինակի համոզմամբ հավատացյալը պետք է անդադար խոստովանի ու քավի իր մեղքերը. հաղթի իր մարմնական ձգտումներր և ձուլվելով երկնային Տիրոջը՝ դառնա նրա մի մասնիկը:

Նորպլատոնական գաղափարները սրտամոտ էին նաև հայ իրականության մեջ միակ աշխարհիկ փիլիսոփա Գրիգոր Մագիստրոս Պահլավունու (990-ական թթ.-1058) համար: Սակայն հետազոտական ձգտումները, շրջապատող սոցիալական միջավայրը պայմանավորեցին նրա հակումը դեպի փիլիսոփայական ռացիոնալիզմ և բնափիլիսոփայություն: Նա Պլատոնի մի շարք գործերի և Էվկլիդեսի «Տարերք երկրաչափության» հայտնի երկի թարգմանիչն է, հին հունական դիցաբանության ու գեղարվեստական գրականության դիտակ և երկրպագու: Նորպլատոնականությունից չկտրվելով հանդերձ՝ Գրիգոր Մագիստրոսը արձագանքում էր իր ժամանակի պահանջներին և զգալի առաջընթաց քայլ կատարեց հայ փիլիսոփայական մտքի զարգացման բնագավառում:

Ժամանակի ականավոր հայ բնագետ, բանաստեղծ և փիլիսոփա Հովհաննես Սարկավագ Իմաստասերը (1045-1129) իր տեսակետներր հիմնում էր բնական գիտությունների տվյալների վրա. նա դարձավ բնափիլիսոփայական ուղղության հիմնադիրը Հայ իրականության մեջ: Մեծ արժեք է ներկայացնում նրա առաջ քաշած այն միտքը, որ ճանաչողության գործընթացում վճռական նշանակություն ունի փորձը: Արևմտյան Եվրոպայում նույն տեսակետին հանգեց հռչակավոր անգլիացի փիլիսոփա Ռոջեր Բեկոնը միայն երկու դար անց՝ XIII դ. վերջին:

Հայ փիլիսոփայական մտքի պատմության մեջ բնագիտական ուղղությունը ներկայացնում են նշանավոր բժշկագետներ Մխիթար Հերացին (XII դ.), Գրիգորիսը (XIII-XIV դդ. ) ականավոր մատենագիր և փիլիսոփա Հովհաննես Երզնկացին (XIII դ.):

XIII-XIV ղդ. Հայաստանում տարածում ստացան նոմինալիստական ուսմունքները: Նոմինալիստների և ռեալիստների բուռն բանավեճերը ուղեկցում էին միջնադարյան փիլիսոփայության զարգացումը արևմտաեվրոպական երկրներում և հանգում էին հետևյալ առանցքային հարցին, ո՞րն Է առաջնայինը և ռեալ գոյություն ունեցողը, այլ խոսքով՝ առաջնայինը ընդհանուր (ընդհանրականը) հասկացությու՞նն է, թե իրարից անջատ, առանձին հասկացությունները: Ռեալիստների կարծիքով ռեալ գոյություն ունեին միայն ընդհանուր հասկացությունները, որոնք առանձին իրերի նախագաղափարներ են, և դրանցից է կախված իրերի լինելիությունը: Նոմինալիստների համոզմամբ ընդհանրականը առանձին իրերի սոսկ անուններն են, և ռեալ գոյություն ունեն միայն առանձին իրերը: Նոմինալիզմի առաջին խոշոր ներկայացուցիչր XIII դ. Կիլիկյան Հայաստանի քաղաքական գործիչ և փիլիսոփա Վահրամ Ռաբունին Էր: Հաջորդ դարում նոմինալիստական փիլիսոփայությունը զարզացման նոր աստիճանի բարձրացրին Տաթևի Համալսարանի ականավոր ուսուցչապետներ Հովհան Որոտնեցին (1313-1386) և Գրիգոր Տաթևացին (1346-1409):

**Զարգացած ավատատիրության պատմաշրջանի բարդ իրավահարաբերություններն այլևս անհնար Էր կարգավորել միայն քրիստոնեական եկեղեցու կանոնական իրավունքի հիման վրա: Հյուսիսարևելյան Հայաստանում և Կիլիկիայում ծաղկում Էին ապրում քաղաքները, տնտեսական զարգացման ընթացքը բարդ փոխհարաբերություններ էր առաջ բերել: Եթե Դավիթ Ալավկաորդին (XI դ. երկրորդ կես- XII ղ. սկիզբ)** դեռևս հետևում էր կանոնական իրավունքի ավանդույթներին և իր «Կանոններում» մասամբ էր անդրադառնում աշխարհիկ կյանքի առաջադրած խնդիրներին, ապա XII դ. երկրորդ կեսին պատկերր փոխվում է: Մխիթար Գոշը ստեղծում է հայ միջնադարյան իրավունքի գլուխգործոց «Դատաստանագիրքը»: Այն կոչված էր կարգավորելու կյանքի բոլոր բնագավառները՝ հասարակական-տնտեսական հարաբերություններր, ունեցվածքային վեճերը, առօրյա կենցաղը, բարքերն ու սովորությունները: Դեռևս միջնադարում Մխիթար Գոշի «Դատաստանագիրքը» թարգմանվել է լատիներեն, լեհերեն ու վրացերեն, գործադրության մեջ մտել հայկական գաղթավայրերում:

Քաղաքացիական օրենքների բացակայությունը ոչ պակաս սրությամբ զգացվում էր նաև Կիլիկյան Հայաստանում: Այդ բացը լրացնելու նպատակով խոշոր հասարակական-հոգևոր գործիչ և մատենագիր Ներսես Լամբրոնացին XII դ. երկրորդ կեսին թարգմանում է բյուզանդական ու ասորական քաղաքացիական և զիվորական օրենքներ, որոնք նպաստել են ազգային օրենսդրության զարգացմանը: Թարգմանական օրենսդրության հաջորդ հուշարձանը «Անտիոքի ասիզներն» են, որոնք գործող օրենքներ էին հարևան Անտիոքի դքսությունում: Ուշագրավ է, որ օրենքների այդ ժողովածուի հին ֆրանսերեն բնագիրը կորած է և այն այսօր մատչելի է հետազոտողներին միայն հայերեն թարգմանությամբ:

Գրական ու դիտական մեծ վաստակ է թողել կիլիկիահայոց խոշոր մտածող, օրենսդիր Սմբատ Սպարապետը: Նա նախ թարգմանում է «Անտիոքի ասիզները», ապա ձեռնամուխ է լինում իր «Դատաստանագրքի» շարադրմանը, որը հիմնված է Մխիթար Գոշի «Դատաստանագիրք»-ի (1265) վրա, բայց հարմարեցված է Կիլիկյան Հայաստանի տեղական պայմաններին ու պահանջներին: Դյուրամատչելիության նկատառումով նյութերը շարադրված են Կիլիկիայում տարածված հայերեն խոսվածքով:

**X-XIV դդ. զարգացման աննախադեպ մակարդակի հասավ հայ գեղարվեստական գրականությունը**: Ի հայտ եկան այնպիսի երևույթներ, որոնք յուրովի արձագանք էին երկրի հասարակական ու տնտեսական առաջընթացի, քաղաքային կյանքի պայմաններում անհատի ձգտումների ու առանձնահատուկ հոգեբանության, աստիճանաբար խորացող արտաեկեղեցական աշխարհիկ ոգու, որոնցով պայմանավորված էր գեղարվեստական գրականության մեջ նոր դրական ժանրերի, ժողովածուների, թարգմանական երկերի հանդես գալը:

Սկիզբ առնելով նախորդ պատմաշրջանում՝ շարունակում են հարստանալ հոգևոր երգերի «Շարական» կոչված ժողովածուները: Գրիգոր Նարեկացու անվան հետ է կապված «Գանձարան» անունով հայտնի մեծածավալ ժողովածուների ծնունդը: Դրանց մեջ բացի բանաստեղծություններից (գանձերից) ընդգրկվում էին նաև հոգևոր տաղեր ու մեղեդիներ: Դրանք նոր երևույթ էին եկեղեցական պաշտոնական գրականության բնագավառում և թեմատիկ ընդգրկումով ու գեղարվեստական արժանիքներով գերազանցում էին «Շարական» ժողովածուներին: Ավելի մեծ ապագա էր սպասվում «Տաղարան» ժողովածուներին, որոնք կապված լինելով գանձարաններին՝ այսուհանդերձ հակված էին արձագանքելու աշխարհիկ կյանքի երևույթներին, արծարծում էին բազմատեսակ թեմաներ:

Զարգանում էր նաև ժողովրդական բանահյուսությունր, թեև նրա արժեքները գրառման չէին արժանանում: Այս պատմաշրջանի, ինչպես նաև մասամբ նախորդ ու հաջորդ դարերի ծնունդ էր «Սասնա ծռեր» ժողովրդական վեպը՝ կենտրոնական տեղ գրավող Սասունցի Դավթի դյուցազնական կերպարով: Ժողովրդական ստեղծագործություններից օգտվում էին նաև անվանի բանաստեղծներր: Ժողովրդական երգերի շունչը հատկապես նկատելի է Գրիգոր Նարեկացու շատ ստեղծագործություններում: Նա առաջինն էր, որ ստեղծեց բարձրորակ երգարվեստ՝ օգտագործելով ժողովրդական բանահյուսության հարուստ հնարավորությունները: Մեծ բանաստեղծի հանճարով բացված ճանապարհը դարձավ հայ քնարերգության զարգացման մայրուղի:

Անիի գրական դպրոցի ականավոր ներկայացուցիչներից էին Գրիգոր Մագիստրոս Պահլավունին և Հովհաննես Սարկավագ Իմաստասերը: Առաջինը Հայտնի է իր «Թղթերով»՝ նամակներով, որոնք գեղարվեստական արձակի արժեքավոր նմուշներ են՝ շարադրված գեղեցիկ, բայց հաճախ նաև բարդ ու խրթին լեզվով: Նոր հայացքների ու հոգեբանության կնիքն է կրում Հովհաննես Իմաստասերի դրամատիկական պոեմը, որտեղ մերժվում է վանական հին մտայնությունը և հիմնավորվում է բնության առաջնայնության գաղափարը:

Կիլիկյան Հայաստանում գրական առաջրնթացի ականավոր դեմքը Ներսես Շնորհալին էր, ժամանակի Հայոց կաթողիկոսը (1166-1173): Նրա արձակ և չափածո գրական ժառանգության մեջ առանձնանում է հասարակության տարբեր խավերին ուղղված «Թուղթ ընդհանրական» կաթողիկոսական շրջաբերականր: Նրա գրչին են պատկանում նաև «Ողբ Եդեսիո» և այլ պոեմներ, հարյուրավոր հանելուկներ:

Պատմաշրջանի գրականության խոշոր նվաճումներից էր առակագրության ձևավորումն ու զարգացումը: Մխիթար Գոշը եղավ այս գրական տեսակի հիմնադիրը Հյուսիսարևելյան Հայաստանում, իսկ Վարդան Այգեկցին՝ Կիլիկյան Հայաստանում; Նրանք զարգացման մի նոր աստիճանի բարձրացրին առակագրությունր: Առակները հաճախ վերցվում էին ժողովրդից և մշակվելով՝ նոր որակ էին ձեռք բերում: Այս ժանրի նպատակն էր սուր քննադատության ենթարկել կյանքի արատավոր կողմերն ու երևույթները, միաժամանակ խրախուսել առողջի ու կատարյալի ծնունդն ու զարգացումը: Մխիթար Գոշի և Վարդան Այգեկցու առակագրքերր մեծ տարածում ստացան և անգերազանցելի մնացին:

Գրիգոր Տղան, Ֆրիկը, Հովհաննես Երզնկացին, Կոստանդին Երզնկացին, Հովհաննես Թլկուրանցին և նրանց ժամանակակից ուրիշ բանաստեղծներ նոր շունչ հաղորդեցին հայ քնարերգությանը, նպաստեցին ազգային մշակույթի առաջընթացին:

**Արաբական տիրապետության ժամանակաշրջանում, շուրջ երկդարյա ընդհատումից հետո, տնտեսական առաջընթացի և բարգավաճման պայմաններում կրկին վերելքի ուղին բռնեց ճարտարապետությունը:** IX դ. կառուցված եկեղեցիները սովորաբար կրկնում էին նախորդ դարաշրջանի եկեղեցական շենքերի հատակագծային տիպերը, սակայն ավանդական ձևերի շրջանակներում որոշակի առաջընթաց էր դիտվում: Բագրատունյաց ժամանակաշրջանում սկիզբ է առնում վանական համալիրների կառուցումը: Տաթևի, Սևանի, Խծկոնքի, Հոռոմոսի, Գնդեվանքի վանական համալիրներում աշխարհիկն ու հոգևորը հիանալի ներդաշնակություն են կազմում միմյանց և բնության հետ: Եկեղեցական շենքերի ճարտարապետության մեջ առաջ եկած նոր ըմբռնումները դասական մարմնավորում են ստացել Աղթամարի տաճարում (ճարտարապետ Մանուել) ՝ կառուցված 915-921 թթ., Գագիկ թագավորի օրոք: Տաճարը նվիրված է Սուրբ Խաչին և իր հատակագծով ու ծավալատարածական լուծումներով սերտ աղերսներ ունի վաղ միջնադարյան կենտրոնագմբեթ խաչաձև տաճարների' Ավանի, Հռիփսիմեի հետ: Բազմազան ու բազմաբովանդակ զարդաքանդակներր, որոնք զարդարում են շենքի արտաքին ճակատները և բոլոր պատերը, նոր երևույթ էին հայ շինարարական արվեստում և բացառիկ շքեղություն են հաղորդում ողջ կառույցին:

Դարաշրջանի հուշարձանները աչքի են ընկնում մի բնորոշ հատկանիշով՝ ճար­տա­րապետական համաչափությունների վերսլացությամբ, շնորհիվ որի այդ հորին­վածքները արտաքուստ և ներքուստ ձեռք են բերում միասնականություն ու հան-դիսավորություն: Այս առումով բնութագրական է Անիի մայր տաճարի ներքին հորինվածքը, որը Գագիկ I թագավորի արքունական ճարտարապետ Տրդատի ձեռակերտն է: Այստեղ արտահայտված ոճական նորամուծությունները հետագայում բնորոշ են դառնում Արևմտյան Եվրոպայում լայն տարածում գտած ռոմանական ու գոթական ոճերի ճարտարապետական հուշարձանների Համար:

Հայաստանում ծավալված քաղաքաշինության շնորհիվ աննախադեպ ծաղկում ապրեց աշխարհիկ ճարտարապետությունը: Քաղաքներում կառուցված աշխարհիկ նորատիպ շենքերի ճարտարապետական ձևերում, կառուցողական արվեստում լայնորեն օգտագործվում են ժողովրդական բնակարանի շինարարության հարուստ ավանդույթները: Աշխարհիկ ճարտարապետության զարգացման գործընթացում առա­ջա­­տարի դերում էր Բագրատունյաց մայրաքաղաք Անին, որր օրինակ էր ծառայում այլ քա­ղաքային կենտրոնների համար: Հայ ճարտարապետության առաջընթացին ոճական բազմազանություն են հաղորդում նաև առանձին նահանգների (Վասպուրական, Սյունիք, Գուգարք) ճարտարապետական դպրոցները:

Սելջուկ-թուրքերի ներխուժումներին հաջորդած ժամանակաշրջանում հայ ճարտարապետության վերելքը շարունակվեց և նշանավորվեց նոր նվաճումներով: Հայաստանի կենտրոնական շրջաններում այդ փուլն ընդհատվեց մոնղոլների գլխավոր արշավանքից (1236) հետո, սակայն երկրի առանձին շրջաններում, մասնավորապես Վայոց ձորում, առավել մեծ չափով Կիլիկյան Հայաստանում, ճարտարապետության առաջրնթացը շարունակվեց նաև XIII-XIV դարերում: Բագրատունիների ավանդույթներին հետևեցին Զաքարե և Իվանե Զաքարյաններն ու նրանց ազգակից իշխանական տոհմերը' Օրբելյանները, Վաչուտյանները, Խաղբակյաններր (Պռոշյանները): Եկեղեցաշինական և առհասարակ կառուցողական գործունեությամբ աչքի են ընկնում Կիլիկիայի Ռուբինյան և Հեթումյան թագավորական ընտանիքները:

Իր երկրորդ ծաղկումն է ապրում Անին, որր հարստանում է եկեղեցական ու աշխարհիկ շքեղազարդ շենքերով: Նոր տիպի կառուցվածքներով՝ զանգակատներով, ժամատուն-գավիթներով, կրկնահարկ եկեղեցի-դամբարաններով լրացվեցին ու հարստացան վանական համալիրները:

**Ճարտարապետական արվեստի հետ ներդաշնակ զարգանում են նաև քանդակագործությունն ու որմնանկարչությունը**:

Քանդակագործության վերելքին նպաստեցին ճարտարապետական հուշարձանների դեկորատիվ հարդարման ավանդույթի ձևավորումը և խաչքարային արվեստի ծաղկումը: Լայն տարածում են ստանում կրոնական ու աշխարհիկ թեմաներով պատկերաքանդակները (Աղթամար), եկեղեցիների պատվիրատուների՝ կտիտորների քանդակները (Հաղպատ, Սանահին): Քանդակագործական արվեստի իսկական գլուխգործոցներ են XIII-XIV դդ. խաչքարերը: Գեղարվեստական փորագրության կատարելությամբ առանձնանում են քանդակագործներ Պողոսի և Մոմիկի կերտած խաչքարերը (Գոշավանք, Նորավանք):

Ճարտարապետությանը ավելի սերտ էր կապված **որմնանկարչությունը:** Հայկական եկեղեցիներում, ի տարբերություն բյուզանդականի, ներքին մակերեսները այնքան լավ էին մշակվում, որ գրեթե վերանում էր պատերը ծեփով ու ապա որմնանկարներով ծածկելու կարիքը: Հայկական տաճարները ներքին տարածության պարզության ու ճարտարապետական կատարյալ լուծումների շնորհիվ լրացուցիչ հարդարանքի ան- հրաժեշտություն չունեին: Ուստի հայկական որմնանկարչությունը մեզ չի հասել մեծաթիվ նմուշներով, բայց փոխարենը՝ պահպանված օրինակները աչքի են ընկնում բարձր արվեստով; Քրիստոնեական Արևելքի միջնադարյան արվեստի պատմության մեջ որոշակի տեղն են գրավում Աղթամարի, Տաթևի հազվագյուտ որմնանկարները, որոնք թվագրվում են X դարով: XII-XIV դդ. հայկական որմնանկարչությունը զարգացում է ապրում Անիում (Տիգրան Հոնենցի եկեղեցի), Զաքարյան և Մահկանաբերդցի իշխանների հովանավորությունը վայելող հոգևոր կենտրոններում:

**Միջնադարյան հայ գեղանկարչության պատմության մեջ բացառիկ տեղ է գրավում** մանրանկարչությունը, որի մեզ հասած առաջին նմուշները IX-X դարերից են; Պատկերազարդված հնագույն հայերեն ձեռագիրը «Մլքե թագուհու Ավետարանն» է, որն ընդօրինակվել ու զարդանկարվել է 851 թ. և հետագայում եղել է Վասպուրականի թագավոր Գագիկ Արծրունու կնոջ՝ Մլքե թագուհու սեփականությունը: XI դ. Անիում և նրա շրջակա վանքերի ձեռագրական կենտրոններում ստեղծված պատկերազարդ գրչագրերը վկայում են ինքնատիպ մանրանկարչական դպրոցի գործունեության մասին; Հայ մանրանկարչությունը նոր վերելք է ապրում XII դ. վերջին և XIII դարում, որը բացատրվում է բուն Հայաստանում և Կիլիկիայում դիտվող հարաբերական կայունությամբ: Առանձնապես բարձր նվաճումների են հասնում Կիլիկյան Հայաստանի վարպետները: Հիմնվելով ազգային ավանդույթների վրա և ստեղծագործաբար օգտվելով բյուգանդական մանրանկարչության հարուստ փորձից՝ նրանք ստեղծում են գրքի գեղարվեստական ձևավորման ինքնատիպ ոճ: Կիլիկյան մանրանկարչության փառքն են կազմում XIII-XIV դդ. վարպետներ Թորոս Ռոսլինի և Սարգիս Պիծակի ստեղծագոր­ծությունները:

Զարգացած ավատատիրության պատմաշրջանի հայկական մշակույթն իր պատշաճ տեղն ունի միջնադարյան քաղաքակրթության գանձարանում, որ միջազգային հռչակ վայելող արժնքներ է ստեղծել բազմազան բնագավառներում: